《蛙》
宋代·张维

熟梅天气雨初收，何处蛙声隔水楼。
鼓吹翻嫌惊好梦，公私谁为乱闲愁。
薰风候已违花信，碧草凉应动麦秋。
赤鲤闻雷争变化，尔能烧尾跃云不？

作者简介：蜀人，字公言。尝为僧，还俗。善二王书法，尤得怀素骨力。王嗣宗荐试御书院，自负其能，遂遭众人排挤，止得隶秘阁。真宗景德末书郑州开元寺新塔碑，一时称绝。后贫困以终。